text: Tricktyve slog til i Brugsen
  16 maj 2016 kl. 15.16
  Fire personer udførte et tricktyveri i Brugsen i Vandel vest for Vejle. De forsvandt i en bil med engelske nummerplader.
  - Vi ved, at de ofte optræder i flere butikker, som de kører rundt til, forklarer vagtchef Jørn Lindhardt, Sydøstjyllands Politi. Derfor er vi meget interesserede i, om nogen har set den sorte Audi, som de kørte fra butikken i.
  Det er altså en sort Audi med nummeret Y341 SMO.
  Tricktyvene var alle udenlandske. Der var tale om tre mænd og en kvinde. To beskrives som 40-45 år og de to andre som 25-30 år.
  Tricktyveriet foregår ved, at gruppen stiller spørgsmål og skaber forvirring, inden de beder om at få vekslet penge.
  - Og det ender ofte med, at de går med flere penge, end da de kom, siger Jørn Lindhardt, der dog ikke kan oplyse, hvor meget de er sluppet væk med.
  